KOMMISSIONENS FORORDNING (EF) Nr. 860/97 af 14. maj 1997 om ændring af forordning (EØF) nr. 3046/92 for så vidt angår angivelse af varernes værdi

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstater (1), senest ændret ved Kommissionens forordning (EØF) nr. 3046/92 (2), særlig artikel 30, og

ud fra følgende betragtninger:

I artikel 12 i forordning (EØF) nr. 3046/92 er fastsat gennemførelsesbestemmelser vedrørende varernes værdi;

forenklingen af lovgivningen for det indre marked, således som der gives udtryk for i SLIM-projektet om enklere lovgivning for det indre marked, har til formål at forbedre virksomhedernes konkurrenceevne og deres jobskabelsespotentiale; statistikkerne over udveksling af goder mellem EU's medlemsstater (Intrastat) er blevet valgt som pilotprojekt i forbindelse med SLIM, der skal lette indberetningsbyrden for de oplysningspligtige;

en udeladelse af den statistiske værdi i det statistiske informationsmedium er for de små og mellemstore virksomheder en vigtig forenkling;

det er af interesse at bibeholde den statistiske værdi for statistikkerne over udveksling af goder, nationalregnskaberne og betalingsbalancen; en indsamling af disse oplysninger udelukkende hos de store virksomheder udgør et tilstrækkeligt evalueringsgrundlag; virkningerne af denne foranstaltning bør undersøges over en periode, som ikke overstiger to år;

de i denne forordning fastsatte foranstaltninger er i overensstemmelse med udtalelse fra Udvalget for Statistikker over Udveksling af Goder mellem Medlemsstater -

UDSTEDT FØLGENDE FORORDNING:

Artikel 1

Artikel 12 i forordning (EØF) nr. 3046/92 affattes således:

»Artikel 12

1. Varernes værdi som omhandlet i grundforordningens artikel 23, stk. 1, litra d), anføres i det statistiske informationsmedium i overensstemmelse med bestemmelserne i stk. 2 og 3.

2. Den vareværdi, der skal anføres i rubrikken »fakturabeløb« i det statistiske informationsmedium, er lig med det beskatningsgrundlag, der fastlægges til afgiftsmæssige formål, jf. direktiv 77/388/EØF. Når der er tale om varer, der er pålagt punktafgifter, medregnes disse punktafgifter dog ikke i varernes værdi.

Når beskatningsgrundlaget ikke skal angives til afgiftsmæssige formål, er varernes værdi fakturabeløbet eksklusive moms eller, hvis et sådant ikke findes, det beløb, som ville være blevet faktureret i tilfælde af køb eller salg.

I tilfælde af lønarbejde er varernes værdi med henblik på og efter lønarbejdet det samlede beløb, som skulle faktureres i tilfælde af køb eller salg.

3. Varernes statistiske værdi som defineret i stk. 5 anføres også i den pågældende rubrik i det statistiske informationsmedium af de oplysningspligtige, for hvilke den årlige værdi af deres varemodtagelser eller vareforsendelser overstiger de grænseværdier, der er fastsat af hver medlemsstat.

Medlemsstaterne fastsætter disse grænseværdier separat for varemodtagelser og vareforsendelser og på en sådan måde, at 95 % af de oplysningspligtige fritages for at angive den statistiske værdi. Medlemsstaterne kan fritage et større antal oplysningspligtige, forudsat at den registrerede statistiske værdi dækker mindst 70 % af den samlede værdi af deres vareforsendelser eller varemodtagelser.

Grænsen på 95 % for antallet af oplysningspligtige, der fritages for at angive den statistiske værdi, kan nedsættes til 90 %, hvis der ikke nås en dækningsgrad på 70 % af den samlede værdi af vareforsendelserne eller varemodtagelserne.

Medlemsstaterne beregner disse grænseværdier på grundlag af de seneste resultater af deres samhandel med de øvrige medlemsstater, som er disponible for en periode på tolv måneder.

Oplysninger om indførelsen af disse grænseværdier offentliggøres af medlemsstaterne senest den 31. oktober 1997.

Medlemsstaterne kan tilpasse deres grænseværdier hvert kalenderår, forudsat at betingelserne i stk. 2 er opfyldt. Oplysninger om tilpasningen af grænseværdierne offentliggøres af de berørte medlemsstater senest den 31. oktober i året før tilpasningen.

4. Uanset stk. 3 kan medlemsstaterne fritage de oplysningspligtige for at angive den statistiske værdi af varerne.

I så fald beregner de pågældende medlemsstater den statistiske værdi af varerne som fastsat i stk. 5 pr. varegruppe.

5. Den statistiske værdi baseres på varernes værdi som anført af de oplysningspligtige under anvendelse af stk. 2. Den må kun indbefatte de ekstraomkostninger, såsom transport- og forsikringsomkostninger, som vedrører den del af transportstrækningen, som:

- er beliggende på afsendelsesmedlemsstatens statistikområde, når der er tale om afsendelse

- er beliggende uden for modtagermedlemsstatens statistikområde, når der er tale om modtagelse.

6. Varernes værdi som fastsat ovenfor udtrykkes i national valuta, idet der anvendes følgende vekselkurser:

- den vekselkurs, der anvendes ved fastsættelse af beskatningsgrundlaget til afgiftsmæssige formål, når et sådant fastlægges

- i øvrige tilfælde den officielle vekselkurs på tidspunktet for udarbejdelsen af angivelsen eller den vekselkurs, der anvendes til beregning af toldværdien, medmindre medlemsstaterne fastsætter særlige bestemmelser.

7. I henhold til grundforordningens artikel 26 er varernes værdi i de resultater, der skal indberettes til Kommissionen, den statistiske værdi som omhandlet i stk. 5.

8. Hvis Kommissionen anmoder herom, skal medlemsstaterne meddele denne sådanne oplysninger, der gør det muligt at vurdere anvendelsen af stk. 3.

9. Kommissionen undersøger inden den 1. januar 2000 anvendelsen af denne artikel, særlig stk. 3, og fremsætter eventuelt forslag til ændring af bestemmelserne om angivelsen af værdien.«

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 1997.

På Kommissionens vegne

Yves-Thibault DE SILGUY

Medlem af Kommissionen

(1) EFT nr. L 316 af 16. 11. 1991, s. 1.

(2) EFT nr. L 307 af 23. 10. 1992, s. 27.